הוועדה לענייני ביקורת המדינה, כנסת 18, פרוטוקול מספר 39, 2009-11-02 09:00

יואל חסון: שלום לכולם, אני מתכבד לפתוח את ישיבת הוועדה לענייני ביקורת המדינה.

יואל חסון: על סדר היום מצב בית העלמין בהר-הזיתים – ישיבת מעקב.

יואל חסון: אנחנו נסיים בשעה 10:00.

יואל חסון: מכיוון שמדובר בישיבת מעקב הכוונה היא באמת רק להבין איפה הדברים עומדים היום מבחינת המקום הכל-כך חשוב הזה שלאורך השנים ממשלות ישראל קיבלו החלטות שונות לגביו, וקיבלו החלטות די ברורות לגבי היחס למקום.

יואל חסון: חלק מההחלטות בוצעו, וחלק מההחלטות לא בוצעו.

יואל חסון: לאורך השנים, דווקא השנים האחרונות, התרשמותי שפחות או יותר הדברים עלו על דרך המלך, אבל עדיין לא מספיק.

יואל חסון: צריך לבחון את הדברים יותר לעומק.

יואל חסון: בחרתי בנושא הזה מכיוון שחשבתי שאת המקום הזה צריך לשמר.

יואל חסון: צריך לעקוב אחריו, צריך לוודא שהדברים מתבצעים.

יואל חסון: מכיוון שאני מייחס למקום הזה חשיבות רבה, לפני שנשמע את המוזמנים, הייתי מבקש שנציגי המבקר אולי יעדכנו אותנו על דוח המעקב האחרון שבוצע.

דיוויד ברנדריס: אנחנו בדקנו את הנושא בשנה האחרונה, וזה עכשיו בהכנת טיוטת דוח להעביר לכל הגורמים.

דיוויד ברנדריס: הכוונה לפרסם אותו בדוח השנתי הבא – 60 ו-.

דיוויד ברנדריס: מטבע הדברים אנחנו לא ניכנס לטיוטת הדוח שאנחנו מכינים עכשיו, ונרצה לשמוע.

זבולון אורלב: באיזה שלב נמצא הדוח?

דיוויד ברנדריס: לקראת סיום טיוטת דוח להעביר לתגובה.

צחי סעד: ישנו מועד מתוכנן לפרסום הדוח.

צחי סעד: הדוח אמור להימסר לראש הממשלה ב-15 לפברואר במסגרת הדוח השנתי.

יואל חסון: אדוני השר, בוא נשמע באמת מה המצב שאתה קיבלת לידיך, ואיך אתה רואה את המצב לפי ראות עיניך בזמן הקרוב.

יעקב מרגי: בוקר טוב לכולם.

יעקב מרגי: כפי שידוע לכולם, הממשלה קיבלה החלטה חשובה בנושא הר-הזיתים.

יעקב מרגי: לא הייתי אומר שהיא תקצבה את זה ביד רחבה.

יעקב מרגי: אבל, היא תקצבה את זה בדרך שנותנת מענה, מתוך הסתכלות באמת לאומית.

יעקב מרגי: כל הסוגיה של מזרח ירושלים והר-הזיתים היא מעבר לעובדה שמדובר באתר תיירות עולמי, אלא יש פה גם עניין ריבוני.

יעקב מרגי: אני חושב שנעשה מעשה חשוב באותה החלטת ממשלה.

יעקב מרגי: אנחנו יושבים פה בגלל תלונות חוזרות ונשנות על חילול מצבות, השלכת פסלות והזנחה בהר-הזיתים.

יעקב מרגי: אני נכנסתי לתמונה למרות שמי שמכיר את חלוקת הסמכויות יודע שמה שיש לי זה יותר ברמת הפיקוח ודחיפת הנושא באמצעות הזרועות הארוכות שלי, אם זה מועצת בתי העלמין של ירושלים בשיתוף פעולה עם הרשות לפיתוח מזרח ירושלים ופמ"י.

יעקב מרגי: אני הבנתי שהולכים להיות שם שינויים.

יעקב מרגי: נפגשתי עם כל הגורמים בנושא, יצאתי לסיור במקום.

יעקב מרגי: אפשר להתרשם מהעשייה הרבה של חברא-קדישא הספרדית בנושא שחזור המצבות.

יעקב מרגי: נעשית עבודה יפה, עבודת קודש, שמביאה כבוד גם למתים וגם לחיים שבאים להר-הזיתים.

נסים זאב: האם זה בהשתתפות הממשלה?

יעקב מרגי: זה בהחלטת ממשלה, ותקצוב ממשלה.

יעקב מרגי: אני פוחד לומר ביד רחבה כדי שלא ילשינו לאוצר.

יעקב מרגי: אף פעם זה לא יד רחבה, תמיד אפשר לעשות עם הכסף מה שרוצים.

יעקב מרגי: אי אפשר להתעלם גם מהפיתוח המואץ בכל מה שקשור לסביבות הר-הזיתים, מה שנקרא מרגלות עיר דוד, סילוואן.

יעקב מרגי: אפשר לראות שסוף סוף המדינה בשנים האחרונות באמת משקיעה בחוכמה, בטוב טעם, ונותנת לזה דגש.

יעקב מרגי: אלא שהחשש שמקונן בנו ובחברות הקדישא הוא שאותו שיפור, אותו שיחזור, אותו ניקיון, וכל פיתוח התשתיות שם, יינזק עוד הפעם על-ידי פורעים ובכוונת מכוון של אותם אנשים שרוצים לפגוע בריבונות ובחילול הקברים.

יעקב מרגי: ישנה בעיה בנושא האבטחה.

אריה אלדד: האם הגידור הושלם?

יעקב מרגי: לא.

יעקב מרגי: הגידור זה השקעה.

יעקב מרגי: הייתי מציע שבנושאים המאוד מעשיים ידברו אלה שאמונים על כך, ומייד תינתן להם רשות הדיבור.

יעקב מרגי: אני חוזר על הדברים מאוד בקצרה, טלגראפית, כדי שכולנו ניכנס לתמונה.

יעקב מרגי: הבעיה המעיקה היום של כל אלה שעוסקים בסוגיה של הר-הזיתים היא שלא מצליחים לפתור את בעיית האבטחה.

יעקב מרגי: יש תוכניות להצבת מצלמות, יש כסף ורצון להשלים את מערך האבטחה בהר-הזיתים, אלא שיש ניסיון להתחבר לכל מערך האבטחה במזרח ירושלים.

יעקב מרגי: כידוע, מאז ממשלת שרון יש מערך אבטחה של משרד השיכון סביב בתים יהודיים במזרח ירושלים ואתרים.

יעקב מרגי: כשאנחנו דורשים מהמשטרה לאבטח את המקום, היא עושה את זה ברמת הסיורים, ותדירות הסיורים נקבעת אצלה כמדיניות.

יעקב מרגי: אני חושב שזה לא מספיק.

יעקב מרגי: זה משחק של שוטרים וגנבים.

יעקב מרגי: מערך האבטחה בהר-הזיתים צריך להיות כפי ששומרים על הבתים במזרח ירושלים.

יעקב מרגי: הגורמים המתקצבים מוכנים לשאת בעלויות של זה, אלא שהחשש הוא שיותקנו מצלמות ואחר כך תעלה השאלה לאיזה מוקד הן יחוברו, ומה הלאה?

יעקב מרגי: ניסינו להתחבר עם משרד השיכון בסוגיה הזאת.

יעקב מרגי: התגובות הן רגליים קרות כי הייעוץ המשפטי לא מתלהב מהסוגיה הזאת שבכלל היסטורית משרד השיכון מאבטח בתים במזרח ירושלים.

יעקב מרגי: היתה לי שיחה אישית בטלפון עם מייק בלאס שהוא המשנה ליועץ המשפטי לממשלה.

יעקב מרגי: הוא לא נדרש ספציפית לסוגיה הזאת.

יעקב מרגי: הוא אומר: נכון שדעתנו לא נוחה מזה שמשרד השיכון מאבטח בתים בירושלים, אבל עובדתית זה קיים.

יעקב מרגי: לצערי הרב, אני לא אומר לך שאני מצאתי פרטנר לשיתוף פעולה במשרד השיכון.

יעקב מרגי: הצדק איתם, והבעיות איתם.

יעקב מרגי: אבל, אני אומר שכל עוד יש אבטחה במזרח ירושלים אני חושב שצריך לפעול.

יואל חסון: האם המצב היום הוא שאין אבטחה?

יעקב מרגי: אין אבטחה.

יעקב מרגי: יש מערך סיורים.

קריאה: יש אבטחה של חברא-קדישא.

קריאה: יש גם אבטחה של משרד השיכון, אם אתם לא יודעים, שהועברה אלינו ממשרד הדתות לשעבר.

יעקב מרגי: יש כל מיני יוזמות.

יעקב מרגי: יש סיורים של המשטרה, יש סיורים של חברות-הקדישא.

יעקב מרגי: משרד השיכון אומר שעל הדרך הם גם עושים.

יעקב מרגי: אבל, אני מדבר על מערך אבטחה של ממש להקיף ולסגור את הצלע.

יעקב מרגי: הרשות לפיתוח ירושלים ופמ"י מוכנים לתקצב את אותו צלע.

יעקב מרגי: בואו נשמע, אנחנו נמצאים כאן סביב שולחן עגול לא לחינם.

יואל חסון: היום אין אבטחה, ואין גידור.

יעקב מרגי: יש אבטחה.

יעקב מרגי: אבל, לטעמי ולטעמם של חברות-הקדישא זה לא מספיק.

יואל חסון: נציגי המבקר, כשהכנתם את הדוח, מתי סיירתם במקום, מתי לאחרונה ביקרתם שם?

דיוויד ברנדריס: בחודשים האחרונים סיירנו כמה פעמים גם עם ראובן פינסקי מנהל הפרויקט, גם עם חברא-קדישא.

יואל חסון: אז סביר להניח שהדוח האחרון יהיה מאוד עדכני ומאוד אקטואלי.

דיוויד ברנדריס: אני מקווה שכן.

יואל חסון: בואו נראה קודם את המצגת, ואחר כך ניתן את רשות הדיבור לחברי הכנת.

יואל חסון: ראובן פינסקי, בבקשה.

יואל חסון: מה תפקידך?

ראובן פינסקי: אני מהרשות לפיתוח ירושלים, ואני מנהל ברשות לפיתוח ירושלים את הפרויקט של כלל אגן העיר העתיקה.

ראובן פינסקי: המצגת הזאת הוכנה יחד עם חברת הביצוע המרכזית שלנו שזה החברה לפיתוח מזרח ירושלים.

ראובן פינסקי: אני אעשה את זה מאוד בקצרה כי אמרנו שהישיבה קצרה.

ראובן פינסקי: נתחיל בתיאור כללי.

ראובן פינסקי: אלו גבולות הפרויקט שעליו החליטה הממשלה בהחלטה 4090, החלטות הממשלה שנלוות לתקציב 2006.

ראובן פינסקי: הכוונה היא לטפל בכל השטחים הפתוחים באגן העיר-העתיקה.

יואל חסון: אני מבקש שתתמקד בהר-הזיתים.

ראובן פינסקי: כמובן שהר-הזיתים בפנים כפרויקט נפרד.

ראובן פינסקי: הר-הזיתים יש בו כמה מרכיבים.

ראובן פינסקי: לקח באמת זמן רב עד שהצלחנו לגבש את מתודת העבודה.

ראובן פינסקי: שיקום בית העלמין בחלקות הספרדיות העתיקות יחד עם מועצת בתי העלמין, ובביצוע של החברא-קדישא הספרדית - בוצעו למעלה מ-4,000 קברים ששוקמו כבר.

ראובן פינסקי: אבטחת כלל מרחב האזור הזה, ותיכף אגע בו נקודתית – אנחנו נכנסנו לפרויקט הביטחון מבחינת התשתיות, המצלמות והעבודות.

ראובן פינסקי: אין לנו פתרון לנושא של כוח-אדם, ותיכף אתייחס לזה.

יואל חסון: כמה קברים יש בהר-הזיתים?

ראובן פינסקי: ההערכה היא כ-70,000.

ראובן פינסקי: העבודה פה היא בפינצטה.

יואל חסון: האם ממשיכים לקבור שם היום?

זבולון אורלב: בוודאי.

ראובן פינסקי: ניקיון ואחזקה זה דבר שלא היה.

ראובן פינסקי: טרום הפרויקט לא היה אף אחד.

ראובן פינסקי: החברה לפיתוח מזרח ירושלים מבצעת באמצעות קבלן ניקיון.

ראובן פינסקי: שילוט הר-הזיתים - אושר תכנון סופי יחד עם חברות הקדישא.

ראובן פינסקי: אנחנו נמצאים בתהליך של הקמת מרכז מידע ותיעוד.

ראובן פינסקי: כמה דוגמאות - זוהי חלקת הצור בחלקה הספרדית העתיקה, כשכל הבתים האלה נבנו בתוואי שבין החלקה הזאת לזאת.

ראובן פינסקי: אלו התמונות שלפני, ואלו התמונות שאחרי.

ראובן פינסקי: יש עוד תמונה של החלקה מהצד השני.

יואל חסון: זה המצב שהיה, וזהו המצב העכשווי.

יואל חסון: מעניין אותי לדעת איך סימנתם את הקברים?

יואל חסון: בתמונה הקודמת נראה שאין סימון לקברים בכלל, ופה זה מאוד מסודר.

ראובן פינסקי: עבודת שיקום הקברים - בחלק מהקברים הם יורדים למטה מעט ורואים את המסגרת.

ראובן פינסקי: בחלק מהמקומות רואים את זה על פני הקרקע כי זה לא נהרס עד הסוף.

ראובן פינסקי: היו מקומות שהירדנים בזמנו ישרו עם טרקטור את כל האזור, והיה צריך לרדת גם מינוס שלוש מטר כי גם שפכו על זה עפר.

ראובן פינסקי: תיכף אני אראה דוגמה.

ראובן פינסקי: זהו החלק השני של החלקה - לפני ואחרי.

ראובן פינסקי: בחלקה הספרדית העתיקה - הנה הדוגמה - הירדנים ישרו פה חניון לאפיפיור בשנות השישים, ושפכו את העפר.

ראובן פינסקי: זה מקום שבו היו צריכים לחפור מעט, היו מקומות שבהם היו צריכים לחפור גם ארבעה מטרים.

ראובן פינסקי: זה נעשה יחד עם הוועד של עולי בוכרה שתרמו פה תקציב לפרויקט הזה.

ראובן פינסקי: זהו המצב שהיה לפני, וזהו המצב אחרי.

ראובן פינסקי: כרגע אנחנו מתמקדים בכל הנושא של החלקה הספרדית העתיקה.

ראובן פינסקי: אבטחת הר-הזיתים - אלקטרוניקה ומצלמות.

ראובן פינסקי: קבלן נמצא בשטח.

ראובן פינסקי: עלות הפרויקט הזה היא 18 מיליון שקל, כולל הקמת מרכז, מוקד, שיהיה באזור גת-שמנים שכל המצלמות יחוברו אליו.

ראובן פינסקי: ביצוע האבטחה בשטח תקוע למעלה משנתיים.

ראובן פינסקי: חלק מחברות הקדישא מעסיקות מערכות אבטחה.

ראובן פינסקי: משרד השיכון מעסיק שם איזשהו כוח אבטחתי.

ראובן פינסקי: אבל, תוכנית האבטחה נבנתה יחד - ויש פרוטוקולים מסודרים - כולל באיזה צבע תצבע הניידת שתאבטח.

ראובן פינסקי: משרד השיכון ומשטרת ישראל סיכמו על תוכנית האבטחה הרצויה.

ראובן פינסקי: אין פה איזושהי מחלוקת האם צריך את זה, או לא צריך את זה.

ראובן פינסקי: בגלל איזשהן שאלות משפטיות ש- - -

יואל חסון: סליחה, אני רוצה להבין.

יואל חסון: אתה אומר שמתחילים לבצע את התקנת המצלמות ואלקטרוניקה.

ראובן פינסקי: כן.

יואל חסון: אל"ף, מי שומר על המצלמות?

יואל חסון: אם מתקינים את כל המצלמות, מי רואה את מה שהן מצלמות?

ראובן פינסקי: טווח העבודה של הקמת מערכת המצלמות הוא שנתיים, והוא כולל תשתיות וזה נמצא עכשיו בביצוע.

ראובן פינסקי: בסוף העניין התקנת העמודים, המצלמות, והחיבור למוקד.

ראובן פינסקי: זה נושא שהוא חיוני מאוד.

ראובן פינסקי: ברור שכאשר מקימים פרויקט יש במסגרת הפרויקט שמירה.

ראובן פינסקי: כרגע אנחנו עסוקים בתשתיות, לא במצלמה עצמה.

ראובן פינסקי: ככל הידוע לי, ממשלת ישראל באמצעות משרד השיכון מאבטחת במזרח ירושלים בעשרות מיליוני שקלים.

ראובן פינסקי: העלות של התוספת בפרויקט הזה אותה הממשלה מבקשת להוסיף הוא 3 מיליון שקל.

ראובן פינסקי: זה תקוע שנתיים.

יואל חסון: האם הממשלה נתנה את ה-3 מיליון שקלים?

ראובן פינסקי: כן, כל שנה חוזר לאוצר.

יואל חסון: מה זאת אומרת שזה לא מנוצל?

יואל חסון: אין לך למי לשלם את זה?

ראובן פינסקי: הרשות לפיתוח ירושלים לא עוסקת באבטחה.

ראובן פינסקי: מי שעוסק באבטחה עבור הממשלה במרחב הזה זה משרד השיכון.

יואל חסון: למה אתה לא יכולת להזמין חברת אבטחה?

ראובן פינסקי: אנחנו לא עסוקים באבטחה.

יואל חסון: אתה לא צריך לעסוק בזה, אתה צריך לקחת חברה והיא תעשה את העבודה.

יואל חסון: אני לא מבין מה זה ישנה אם משרד השיכון ייקח את זה?

יואל חסון: לאן מגיע הכסף, למי?

יואל חסון: האם הוא מגיע אליך?

ראובן פינסקי: כן.

ראובן פינסקי: הוא אמור להגיע אליי.

יואל חסון: אתה מחזיר אותו כל שנה לאוצר.

ראובן פינסקי: נכון.

יואל חסון: אני שואל שאלה פשוטה, אני לא מבין את ההתעקשות הזאת שמשרד השיכון הוא זה שישכור את אותה חברת אבטחה, גם אם הוא יתעסק בזה.

יואל חסון: יש לך 3 מיליון שקלים.

יעקב מרגי: אם הוא עושה לבד את מערך האבטחה לכל הר-הזיתים, זה לא 3 מיליון.

יואל חסון: האם 3 מיליון לא יספיקו לזה?

יעקב מרגי: לא.

ראובן פינסקי: גם לא.

ראובן פינסקי: יש שני שיקולים: האחד, כלכלי של כל מערך התומך הזה שזה קב"ט ומערכת שלמה שיש במשרד השיכון שנציגיה נמצאים פה.

ראובן פינסקי: הדבר השני הוא במובן המבצעי.

ראובן פינסקי: יש עשרות מאבטחים באזור הזה, וכולם צרובים על אותה מערכת קשר.

ראובן פינסקי: יש להם מנהל אחד במשרד השיכון, וקב"טים שנמצאים בשטח.

ראובן פינסקי: זה לא הגיוני לפצל את זה.

יואל חסון: זה גם לא הגיוני לא לעשות עם זה שום דבר שנתיים.

ראובן פינסקי: נכון מאוד, ואנחנו דיווחנו לוועדת ההיגוי שלנו.

זבולון אורלב: הטענה צריכה להיות לממשלה.

יואל חסון: אני לא טוען טענות לאף אחד, אני טוען טענה לביצוע המצב.

יואל חסון: ראובן פינסקי הממשלה קבעה ועדת היגוי לפרויקט הזה.

יואל חסון: בוועדת ההיגוי - מנכ"ל משרד ראש הממשלה, הממונה על התקציבים באוצר, ומנכ"ל עיריית ירושלים – הוחלט מספר פעמים, והודגש שהנושא הזה צריך לעבור למשרד השיכון.

יואל חסון: זוהי איזושהי הדמיה של הפרויקט.

יואל חסון: עוד פרויקט שסיכמנו עליו יחד עם חברות הקדישא הוא פיתוח שערים ומבואות לכל החלקות, כולל עמדת נטילת ידיים, איזשהו מקום לצל, ספסלים.

יואל חסון: הדבר הנוסף שאנחנו נמצאים בתכנון מפורט שלו כרגע הוא מרכז מידע כך שאדם שמגיע להר-הזיתים ידע לאן להגיע.

יואל חסון: האם זה מתוקצב?

ראובן פינסקי: זה מתוקצב, זה נמצא בתכנון מפורט בהיתר בנייה כרגע, עבודות עפר.

ראובן פינסקי: פרויקט שילוט - סיכמנו על איזושהי מתודולוגיה של איך משלטים את הר-הזיתים.

ראובן פינסקי: אבל, אני לא אכנס לזה.

ראובן פינסקי: יש כאן דוגמאות.

ראובן פינסקי: יש שילוט של ציון מקום, יש שילוט של כניסה לחלקה.

ראובן פינסקי: גם זה אושר על-ידי ועדת ההיגוי של מועצת בתי העלמין ועם חברות הקדישא.

ראובן פינסקי: אנחנו מקווים לצאת לביצוע במהלך השנה הקרובה.

ראובן פינסקי: הנושא שעוד לא נפתר, וכרגע אנחנו עסוקים בכתיבת המפרט של מה צריך להיות בניהול העתידי של ההר - כל זמן הפרויקט יש הרבה אנשים שעוסקים בעניין הזה.

ראובן פינסקי: ביום שאחרי הפרויקט צריך להחליט מי מתחזק.

ראובן פינסקי: מועצת בתי העלמין הטילה כרגע על החברה לפיתוח מזרח ירושלים שעסוקה גם בניהול השוטף בתוך העיר העתיקה: ניקיון, אחזקה, גינון וכו', וגם מנהלת את הניקיון והביצוע בתוך הר-הזיתים.

ראובן פינסקי: להכין מפרט של מה זה אומר לנהל את הר-הזיתים בעתיד?

ראובן פינסקי: אחזקה, ביטחון, ניקיון, שמירה, תכנון עתידי של חלקות נוספות וכו'.

ראובן פינסקי: ההערכה של ועדת ההיגוי של מועצת בתי העלמין היא שצריך לרכז את כל הדבר הזה בידי איזשהו גורם אחד קיים, והוא חיוני מאוד לעתידו של ההר.

ראובן פינסקי: זה הכול, תודה רבה.

יואל חסון: אני רוצה לשמוע את נציג משרד השיכון בעניין האבטחה.

יואל חסון: נציג משרד השיכון, מה תפקידך?

משה סוברנו: אני סמנכ"ל של משרד השיכון.

משה סוברנו: מה שראינו עכשיו במצגת זה הרחבה מאוד גדולה של כל הנושא.

יואל חסון: תתייחס בבקשה לנושא האבטחה.

משה סוברנו: הר-הזיתים זה חלק מאוד מצומצם בתוך השקף הגדול שראינו, וכל נושא האבטחה וה-18 מיליון וה-30 מיליון וכל זה לא נוגעים להר-הזיתים.

משה סוברנו: הם כוללים את הר-הזיתים, אבל זה לא רק.

משה סוברנו: זה כל האגן הקדוש, ואני רוצה שזה יהיה ברור.

משה סוברנו: לא על זה הדיון, כך אני מקווה.

משה סוברנו: ב-2004 הועברה אלינו המשימה של הר הזיתים ממשרד הדתות לשעבר שטיפל בנושא של אבטחה מצומצמת שהיתה אמורה לצמצם את הנזקים בהר-הזיתים, וליוויים לאנשים שרוצים להגיע לקברים או ללוויות או לאזכרות.

משה סוברנו: זו היתה המשימה, וזה נשאר אצלנו מאז ואנחנו ממשיכים לקיים אותה.

משה סוברנו: יש שני אנשים.

משה סוברנו: הרחבנו את זה לשבעה ימים בשבוע, 24 שעות ביממה, עם רכב שעושה את שתי הפעולות האלה.

משה סוברנו: במקום שאפשר - תצפית, במקום שאפשר - ליווי, וזה מה שיש.

משה סוברנו: כלומר, זה לא מדויק להגיד שאין.

משה סוברנו: הקטע של ההרחבה של האגן במצלמות וכו', הוא סיפור אחר.

משה סוברנו: הוא צריך להיות מוכרע במקום אחר ובדרך אחרת.

משה סוברנו: מר חסון שאל: למה לא אתם עושים?

משה סוברנו: גם אנחנו שאלנו את אותה שאלה.

משה סוברנו: זה נכון שעולה האפקט הזה של יעילות היתר שלנו.

משה סוברנו: אבל, יש לנו בסך הכול עובד אחד שעושה את זה, והוא פה.

יואל חסון: עושה את מה?

משה סוברנו: שמפעיל את כל המערך הזה.

יואל חסון: את מערך האבטחה באזור?

משה סוברנו: האבטחה במזרח ה- - -

יואל חסון: מאה אחוז.

יואל חסון: אבל, אתם שוכרים חברה לעניין הזה, נכון?

משה סוברנו: נכון, בדיוק.

יואל חסון: האם הר-הזיתים מאובטח באותה רמה כמו שאר האזורים בכל מערך האבטחה שקיים?

חיים מילר: חד משמעית, לא.

יואל חסון: יש כאן כנראה איזשהו עניין בירוקראטי שמתקשים לפתור אותו, והסיפור הוא שהר-הזיתים בסוף משלם את המחיר.

יואל חסון: כרגע האבטחה באזור היא לקויה.

יואל חסון: מה אתה רוצה שיקרה?

יואל חסון: האם אתה רוצה שאנחנו נקבל את דוח מבקר המדינה בעוד מספר חודשים שבו הם יגידו ויקבעו את זה, ואז אתם תאלצו לעשות את זה?

יואל חסון: בואו נלך לפני שזה יהיה, ואולי עוד תספיקו לשנות פרק כזה או אחר בדוח הסופי.

יואל חסון: אני מנסה להבין מה הבעיה של משרד השיכון לקבל את אותו כסף שמוקצב כבר, ושמוחזר לאוצר?

יואל חסון: 6 מיליון שקלים כבר הוחזרו, ולא נוצלו.

יואל חסון: מה הבעיה לקבל אותם ולהגדיל את מערך האבטחה כך שהר-הזיתים יקבל מענה הרבה יותר טוב ממה שיש היום?

יואל חסון: מה הבעיה לעשות את זה?

משה סוברנו: נטענה פה ברמז הבעיה המשפטית.

יואל חסון: תסביר מהי הבעיה המשפטית.

משה סוברנו: אנחנו היום מטפלים בקטע גיאוגראפי מצומצם.

משה סוברנו: ברגע שאנחנו נעבור להר-הזיתים, האגן הקדוש, אנחנו משטרת ירושלים.

יואל חסון: אבל, מה ההבדל בין האזורים?

יואל חסון: תסלח לי, איזו תשובה זו?

יואל חסון: מה ההבדל בין האזורים האחרים שאתה מאבטח לבין הר-הזיתים?

יואל חסון: למה שם אתה לא משטרת ישראל, ואם נגדיל לך את זה בעוד כמה קילומטרים מרובעים אתה תהפוך להיות משטרת ישראל?

יואל חסון: תסביר לי את זה.

משה סוברנו: אני קיבלתי משימה מסוימת, הועברה אליי ממשרד הדתות.

יואל חסון: יש פה איזה חוות דעת משפטית שמונעת את הרחבת האבטחה הזאת, נכון?

משה סוברנו: אני אומר לא, וגם.

יעקב מרגי: אנחנו קיבלנו תשובה, נדמה לי על-ידי אחד מעוזרי השר, במפורש שישנה בעיה של המחלקה המשפטית שלא מאשרת.

משה סוברנו: המשנה ליועץ המשפטי, והיינו אצלו בדיון גם בשבוע שעבר.

משה סוברנו: מבחינתנו, משרד השיכון יכול להגיד שכל משימת האבטחה היא לא אצלנו.

יואל חסון: אבל, כרגע היא אצלכם.

יואל חסון: או שייקחו אותה לגמרי, או שלא ייקחו אותה.

משה סוברנו: נכון.

משה סוברנו: יש לה הגדרה, וההגדרה היא מרחב - - -

יואל חסון: האם נמצא פה נציג של משרד המשפטים?

יואל חסון: לא נמצא.

יואל חסון: מהי ההגדרה?

משה סוברנו: ההגדרה היא גיאוגראפית והיא משימתית.

משה סוברנו: קרי, הגנה על - - -

יואל חסון: מי קבע את ההיקף שלה?

משה סוברנו: ההיקף, לצערי, נקבע על-ידי החיים.

יואל חסון: אולי החיים ירחיבו אותם קצת?

משה סוברנו: יכול להיות.

משה סוברנו: אולי יצמצמו, אולי יעבירו.

יואל חסון: המתים אולי במקרה הזה.

יואל חסון: הרי מה יקרה כאן?

יואל חסון: אני לא יודע לנחש מה יהיה בדוח מבקר המדינה הסופי.

יואל חסון: אבל, סביר להניח שתהיה התייחסות גם לדבר הזה.

יואל חסון: אני מציע לכם במשרד השיכון - אני גם אפנה בנושא הזה לשר השיכון - תקבלו החלטה, ותכריעו ותרחיבו את העניין, כי כרגע אתם מפקירים את הר-הזיתים.

יואל חסון: המצב שנוצר הוא שיש כסף.

יואל חסון: הממשלה כיוונה כוונה שהר-הזיתים יאובטח כי היא שמה לזה כסף.

יואל חסון: אבל, בשורה התחתונה זה לא מבוצע.

יואל חסון: אגב, אני חייב להגיד שזה דבר שהיא מקצה כסף, ולא קורה שום דבר.

יצחק לרר: אני קב"ט המשרד.

יצחק לרר: עמדת המשרד, עמדת המנכ"ל ועמדת השר, זה לא לקבל הרחבה נוספת.

יצחק לרר: אני לא מדבר על הר-הזיתים, כי הרשות לפיתוח ירושלים לא מדברים רק על הר-הזיתים.

יצחק לרר: הם דורשים מאיתנו לקחת את כל המכלול הכולל שזה האגן הקדוש, אתר תיירותי.

יואל חסון: אני לא מצליח להשתכנע למה לא.

יצחק לרר: כי זה לא משימה שאנחנו עושים אותה.

יואל חסון: אבל, אתם עושים אותה בחלקים אחרים.

משה סוברנו: לא, זה בדיוק העניין.

יצחק לרר: אופי המשימה הוא לא תיירותי.

יצחק לרר: פה מדובר על הרחבת פרויקט תיירותי, לאבטח בתי-ספר וטיולים.

יעקב מרגי: איזי, בתגובה שלך לעוזר שלי יאיר עוז אתה כותב כך: "משרדי הגיש הצעת מחליטים קבלת אחריות מורחבת באגן הקדוש.

יעקב מרגי: אך, היא נדחתה על-ידי סגן היועץ המשפטי לממשלה שדורש לחדד את נושא האחריות בהצעה שלו".

יצחק לרר: זה בדיוק מה שרציתי להגיד.

יצחק לרר: בסופו של דבר, השר קיבל החלטה, ובאנו בהצעת מחליטים כן להרחבת הפרויקט עם הסתייגויות תקציביות, ושמשטרת ישראל תנחה היום.

יצחק לרר: אגב, עד היום היא לא מנחה אותנו בצורה מסודרת.

יצחק לרר: זה רק בהקמה.

יצחק לרר: ההצעה נדחתה.

יצחק לרר: היא הועברה חזרה לאגף תיאום ובקרה של משרד ראש הממשלה, ושם זה נתקע.

אריה אלדד: כמה כסף מוציאה ממשלת ישראל על הר-הזיתים כל שנה?

יואל חסון: מי מוסמך לתת את התשובה הזאת?

קריאות: פינסקי צריך לתת תשובה.

יעקב מרגי: באיזה עניין, באבטחה, בבינוי?

אריה אלדד: כסף להר-הזיתים: אבטחה, בינוי, תאורה, שמירה, ניקיון.

זבולון אורלב: פינסקי, הם מרכזים את הפרויקט.

יואל חסון: האם יש לך תשובה?

ראובן פינסקי: כן, אנחנו מוציאים כ-8 מיליון שקל בשנה בשנים האחרונות.

ראובן פינסקי: כשהעבודה תתגבר, המצלמות, זה יגדל.

ראובן פינסקי: אין כרגע בעיה תקציבית בכל הפרויקטים שיש לנו.

יצחק לרר: אין שום מניע, ואת זה אמרתי לחברה לפיתוח מזרח ירושלים.

יצחק לרר: יש לנו עמדה קיימת, ואמרתי את זה לפני שנתיים: תשימו את המצלמות, תשימו את המערכות.

יצחק לרר: יש לנו עמדה קיימת בפנים, תחברו את זה אלינו.

יצחק לרר: הוא מכיר את זה, אבל הוא הולך רק על הפרויקט הגדול.

יואל חסון: האם אתה מכיר את זה שהם מוכנים לקלוט את ה- - -

ראובן פינסקי: הם מוכנים לקלוט מספר מצלמות מצומצם לתוך עמדה קיימת.

קריאות: רק הר הזיתים.

יואל חסון: אני מדבר על הר-הזיתים.

ראובן פינסקי: אנחנו את כל תוכנית העבודה בנינו יחד עם משרד השיכון.

ראובן פינסקי: אני לראשונה שומע שהם רוצים לחלק בין הר-הזיתים לשאר.

ראובן פינסקי: ממשלת ישראל החליטה שהיא הולכת על כל המרחב הזה, ולכן השקף הזה היה בתחילת הדיון.

ראובן פינסקי: היא החליטה שהיא הולכת על כלל המרחב הזה והכשרתו לתיירות, והדברים האחרים שנאמרו פה.

ראובן פינסקי: לכן, פרויקט המצלמות פועל על כלל השטח.

ראובן פינסקי: ברור שהדגש הוא על הר-הזיתים, ולכן גם הקבלן של התשתיות מקבל דגש של עבודה יותר מואצת בהר-הזיתים.

ראובן פינסקי: הממשלה לא הורתה לנו לחלק את הפרויקט הזה לשניים: מה שנוח, ומה שפחות נוח.

ראובן פינסקי: אני גם לא מבין את החלוקה.

ראובן פינסקי: בכל המרחב הזה יש עמדות של משרד השיכון, בכל המרחב הזה שאנחנו שמים מצלמות.

ראובן פינסקי: יש להם עמדה בבית אורות, ויש להם עמדה בחושן.

ראובן פינסקי: יש להם עמדות בכל המרחב הזה.

ראובן פינסקי: זוהי פעם ראשונה שאני שומע את החלוקה הזאת.

יואל חסון: חבר הכנסת אורלב.

זבולון אורלב: תודה רבה.

זבולון אורלב: אני רק בבחינת העברת המקל מוועדה לוועדה רוצה לומר שבקדנציה הקודמת הוועדה לביקורת המדינה קיימה שני דיונים כשאחד מהדיונים כלל גם סיור במקום, וזאת נוכח המצב שבית העלמין בהר-הזיתים הוא הפנתיאון של העם היהודי.

זבולון אורלב: כלומר, זה בית העלמין החשוב ביותר של העם היהודי, גם מבחינת היקפו, גם מבחינת מקומו.

זבולון אורלב: הוא היה נראה במצב מחריד, ואם היה כזה בית עלמין בגולה, וכך ממשלה זרה היתה מתייחסת אליו, אז העם היהודי כולו היה מתקומם.

זבולון אורלב: היה ממש בושה.

זבולון אורלב: בתור גילוי נאות – הוריי ואחותי זכרונם לברכה קבורים בהר, ואני יחסית מצוי בהר.

זבולון אורלב: אני ער לכך שיש שינויים.

זבולון אורלב: אבל, אדוני היושב ראש, אנחנו רחוקים מאוד מהמטרה, רחוקים מאוד מהמטרה.

זבולון אורלב: התקדמנו במובן שיש תוכנית וצריך לברך עליה.

זבולון אורלב: יש תוכנית, ואולי גם יש תקציב שהוא לא מנוצל ברובו.

זבולון אורלב: אבל, עדיין המערכת לא עובדת כי אין החלטות ממשלתיות.

זבולון אורלב: אדוני השר, אני אומר לך שמה שצריך לעשות זה ברמה של שרים.

זבולון אורלב: צריך לזמן ישיבה אצל ראש הממשלה, לקחת את כולם ולקבל החלטות מי אחראי על השמירה, מי אחראי על זה, מי אחראי על זה, ושתהיה הכרעה על הדברים האלה.

זבולון אורלב: הדברים האלה נמשכים כבר שנים.

זבולון אורלב: הוויכוחים האלה נמשכים שנים.

זבולון אורלב: אותו הדבר גם בעניין מה יקרה עם ההר אחרי שהכול יתוקן.

זבולון אורלב: אגב, ההמלצה של כולם היתה שתקום איזושהי רשות מיוחדת להר.

זבולון אורלב: זה מספיק שחשוב שתהיה יד אחת, איזושהי רשות מאוחדת אחת שתרכז את כל הסמכויות ושהיא תטפל בהר.

קריאה: חשוב שהיא תקום עכשיו.

זבולון אורלב: יכול להיות שכדאי שהיא תקום כבר, אם כי אני לא יודע.

זבולון אורלב: כרגע אולי טוב שהרל"י מטפלת, כי זה כוח, ויש ביצוע של פמ"י.

זבולון אורלב: נעשתה עבודה.

זבולון אורלב: באמצע המרוץ לא מחליפים סוסים, נעשית כאן עבודה.

זבולון אורלב: לדעתי, ישנו תכנון, והתכנון עומד במבחן הסבירות.

זבולון אורלב: השקיעו בזה הרבה מאוד עבודה, ויש יכולות ביצוע ראויים שעושים את המלאכה, רק שהם נתקלים בכך שאין סמכות אחת שמקבלת החלטות, ולכן אנחנו תקועים.

זבולון אורלב: לכן, אדוני היושב ראש, זו יכולה להיות כרגע תרומת הוועדה.

זבולון אורלב: לא צריך להמתין לדוח מבקר המדינה.

זבולון אורלב: אם הטיוטה עוברת ב-15 בפברואר לראש הממשלה אז הכנסת תקבל את זה רק במאי, אם אינני טועה.

זבולון אורלב: אנחנו נמצאים היום בראשון לנובמבר.

זבולון אורלב: זה למעלה מחצי שנה.

זבולון אורלב: אין צורך להמתין, הבעיות ידועות.

זבולון אורלב: אתה יכול לזכות במצווה גדולה שהתגלגלה לידיך, לדרוש מן הממשלה ומהשר - ואני בטוח שאת השר אין מזרזין אלא למזורזין - פשוט להיכנס לעובי הקורה, ולעשות תיאום ברמה של השרים.

זבולון אורלב: הקב"ט והסמנכ"ל והמנכ"ל לא יחליטו על-ידי מי תהיה השמירה.

זבולון אורלב: לכאורה, השמירה במזרח ירושלים היתה צריכה להיות של משטרת ישראל.

זבולון אורלב: עושה את זה משרד השיכון, ונדמה לי שגם על זה יש כבר דוחות מבקר המדינה.

זבולון אורלב: אבל, זוהי החלטה פוליטית.

זבולון אורלב: מסיבות כאלה ומסיבות אחרות לא משטרת ישראל מאבטחת את האתרים היהודיים במזרח העיר.

זבולון אורלב: תשאלו את אריק שרון אם הוא יכול להשיב לכם למה נקבע ההסדר הזה.

זבולון אורלב: ההסדר הזה מוכיח את עצמו.

זבולון אורלב: אם הוא מוכיח את עצמו בכל האתרים, הוא יוכיח את עצמו גם בהר-הזיתים.

זבולון אורלב: אבל, אם הממשלה רוצה לקבל החלטה - שתקבל.

זבולון אורלב: אבל, צריך שיהיה המשך של קבלת החלטות.

יואל חסון: תודה רבה.

יואל חסון: חבר הכנסת נסים זאב, בבקשה.

נסים זאב: אדוני היושב ראש, הוועדה הנכבדה דנה בהבטחה ולא באבטחה.

נסים זאב: היו כנראה הרבה הבטחות שלא מומשו.

נסים זאב: לא שאני מאשים אותך, אתה לא היית בהחלטה הזאת כאשר קדימה בראשותו של אריק שרון החליטה לפרק את משרד הדתות.

יואל חסון: זה היה אריק שרון בראשות הליכוד.

יואל חסון: זאת היתה ממשלת הליכוד.

נסים זאב: אתה יודע מה זה נהיה אחר כך.

יעקב מרגי: אם כבר מזכירים אותו, כולם מברכים אותו על המהלך.

יעקב מרגי: תאר לך שלא היתה האבטחה.

יעקב מרגי: מזל שהוא קנה בית במזרח ירושלים.

נסים זאב: זה לא נמצא תחת סמכות אחת של משרד הדתות, וכל הנושא של הפיתוח נמצא במשרד השיכון כאילו מדובר פה באיזה בניית פרויקט שיכון.

נסים זאב: אדוני השר, אני דורש ומבקש ממך לקחת את המושכות ליד.

נסים זאב: אתה צריך להגיד: עד כאן.

נסים זאב: כל מה שקשור לנושא של מקומות קדושים ואתרים זה לא במשרד התיירות ולא במשרד השיכון, אלא זה צריך להיות במשרד הדתות.

נסים זאב: לגופו של עניין, כולנו זוכרים שבתקופת האינתיפאדה היתה בעיה רצינית, ושאפילו חששו לקבור שם נפטרים.

נסים זאב: כשמדברים פה על אבטחה זה נשמע כאילו אנחנו הולכים עכשיו לסגור את גבול ישראל-מצרים, יש הברחת סמים, ושמדברים פה על עשרות קילומטרים.

נסים זאב: אנחנו מתמודדים על גבול הצפון, מתמודדים עם הגבול הדרומי של מאות קילומטרים שהוא בעייתי ביותר.

נסים זאב: פתאום אנחנו מדברים על איזה שני קילומטרים, וכאילו אנחנו צריכים לעשות תוכניות מפה ועד להודעה חדשה ואנחנו לא מוצאים את עצמנו.

נסים זאב: אני חושב שקודם כל, לאו עכברא גנב, אלא חורא גנב.

נסים זאב: צריך להיות גדר עוד לפני המצלמות, ולפני כל דבר אחר.

נסים זאב: זה האל"ף-בי"ת.

נסים זאב: ריבונו של עולם, בבתי-ספר עושים גידור?

נסים זאב: בכל מקום ציבורי עושים גידור?

נסים זאב: צריך לעשות גידור כזה שייתן שמירה עד כמה שניתן.

מיכאל בן-ארי: חסר לנו גדרות?

נסים זאב: אם ישנם פורעים אז מה אפשר לעשות?

נסים זאב: אנחנו חיים במציאות מסוימת.

נסים זאב: אני שוב אומר, תפסת מרובה לא תפסת.

נסים זאב: אנחנו בעצם באים ואומרים: או שנלך על כל התוכנית, או שאנחנו מחכים למימוש העניין הזה בשלבים.

נסים זאב: אדוני היושב ראש, נעשה מה שניתן לעשות.

נסים זאב: אני חושב שצריכים להתחיל מהנושא של האבטחה באל"ף, ולא בה"א.

יואל חסון: תודה רבה.

יואל חסון: חבר הכנסת אמנון כהן.

אמנון כהן: תודה.

אמנון כהן: ראשית, אני רוצה לברך הרב מילר.

אמנון כהן: אני הייתי יושב-ראש הוועדה, ובעקבות הדיונים שנערכו בתקופה ההיא התקבלה החלטת ממשלה 4090 ב-2006.

אמנון כהן: אנחנו רואים את התוצאות.

אמנון כהן: עם זאת, ישנן הזעקות של הרב מילר שלוקח את הנושא הזה אישית.

אמנון כהן: הוא מלווה את הפרויקט הזה עד שנגמור לטפל בו כמו שצריך, כי זוהי זכותנו, וזוהי שליחותנו.

אמנון כהן: אני רוצה לברך כאן את קונגרס יהודי בוכרה שלקחו את כל המתחם הזה שבו היו קבורים רבני העדה.

אמנון כהן: נעשית שם עבודה.

אמנון כהן: אבל, אם לא יהיו שם שמירה ואבטחה, הוונדליזם יחזור.

אמנון כהן: האזור הזה הוא מאוד בעייתי.

אמנון כהן: אבנים נלקחות לבנייה על-ידי בני הדודים שלנו.

אמנון כהן: לכן, האבטחה חייבת להיות הדוקה.

אמנון כהן: אדוני שר הדתות, - - -

יעקב מרגי: השר לשירותי הדת.

אמנון כהן: אנחנו רוצים שתהיה שר הדתות.

אמנון כהן: בזמן הפירוק, המשרד התפרק לשבעה משרדי ממשלה אחרים.

אמנון כהן: אתה לאט לאט צריך לקבל את כל הנתחים חזרה.

אמנון כהן: כאשר נושא מטופל על-ידי ארבעה-חמישה משרדי ממשלה זה תמיד נופל בין הכיסאות, וזו הבעיה שבה דנה הוועדה לענייני ביקורת המדינה.

אמנון כהן: לכן, יש צורך ברשות אחת, במשרד אחד ייעודי, ובמיניסטר אחד שמטפל בזה.

אמנון כהן: אם לא – נקים איזושהי רשות אחרת.

אמנון כהן: אבל, אתה כרשות ייעודית לתפקיד הזה, תדרוש את זה בממשלה.

אמנון כהן: המטרה היא לטפל בבעיה הזאת מהשורש, גם פה וגם במקומות אחרים בארץ, ובבתי עלמין אחרים שצריך לטפל בהם.

אמנון כהן: אדוני יושב-ראש הוועדה, צריך לא להרפות מהנושא הזה, אלא לקדם כל פעם דיונים נוספים.

אמנון כהן: אדוני השר, אם אתה תצטרך לחקיקה שלנו, והממשלה מתנגדת, נעשה את שלנו.

יואל חסון: תודה רבה, אני מודה לך.

יואל חסון: חבר הכנסת אלדד, בבקשה.

אריה אלדד: אדוני היושב ראש, תודה.

אריה אלדד: זהו דיון מעקב, ועסקנו בשאלת הר-הזיתים בוועדות שונות, אני זוכר מהכנסת ה-16 - 17.

אריה אלדד: ממה שעלה פה היום, והדברים נאמרו גם על-ידי חבר הכנסת אורלב, צריך בעל בית אחד על הר-הזיתים, רשות אחת.

אריה אלדד: הגשתי חוק בדיוק בנוסח הזה, ובתמיכתו של מי שהיה אז השר לענייני ירושלים, השר אדרי.

אריה אלדד: הוא עבר ועדת שרים, עבר קריאה טרומית, והלך לוועדת הפנים.

אריה אלדד: חבר הכנסת אופיר פינס ראה את זה לשליחות אישית שלו לתקוע את החוק כי הוא מתנגד לאחיזה יהודית במזרח ירושלים.

אריה אלדד: כלומר, מסיבות פוליטיות החוק הזה נתקע, ולא הצליח להגיע לקריאה ראשונה למרות שהיתה לו תמיכה.

אורי אריאל: הוא צודק, כל אלה ששם מצביעים איחוד-לאומי.

אריה אלדד: יש חוק, החוק מוכן.

אריה אלדד: משרד המשפטים היו לו השגות שלא צריך רשות, והיו כל מיני אנשים שאמרו שאז יהיה עוד פונקציונר שיקבל משכורת.

אריה אלדד: אנחנו צריכים פונקציונר שיקבל משכורות, שיקום בבוקר עם הר-הזיתים, וילך לישון בלילה עם הר-הזיתים.

אריה אלדד: על זה הוא חושב, אין לו עשרים דברים אחרים.

אריה אלדד: מתוך רצון לחסוך משכורת אחת אנחנו שופכים כספים באמונה, ברצון טוב.

אריה אלדד: אבל, אם משקיעים הרבה כסף ולא השקיעו בגדר, אז חלק גדול מההשקעות הולכות לטמיון.

אריה אלדד: ואם ישקיעו במצלמות ולא יהיה מוקד, אז המצלמות ייגנבו ויישברו.

אריה אלדד: אנחנו צריכים אחד.

אריה אלדד: אני מציע שאנחנו כולנו כפרטים - לא כוועדה, כי אני לא חושב שחוק מהסוג הזה הוא חוק שהוא עניינה של הוועדה לביקורת המדינה - נקבל על עצמנו לקדם את חוק הר-הזיתים.

אריה אלדד: החוק כבר מוכן, והיה כבר בכנסות קודמות, ועבר תחילת הליכי חקיקה.

אריה אלדד: כמו כן, להתגבר גם על התנגדות משרד המשפטים.

אריה אלדד: הוא לא רוצה רשות, כי לא נראה לו שרשות זה הגוף הסטטוטורי המתאים, אז שיהיה הגוף הסטטוטורי המתאים.

יואל חסון: תודה רבה, חבר הכנסת אלדד.

יואל חסון: חבר הכנסת מקלב.

אורי מקלב: תודה רבה, אדוני היושב ראש.

אורי מקלב: אדוני השר, חברי חברי הכנסת, במקרה הזה אני רוצה לפתוח בכבוד אלה שכל הזמן זועקים על כבוד הר-הזיתים, ועל השמירה בהר-הזיתים, ועל זה שלא יכולים ללכת.

אורי מקלב: יש אנשים כמו הרב מילר ואחרים, חברות קדישא, שעושים מאמצים שאנשים בכל אופן כן יוכלו להגיע היום.

אורי מקלב: כזכור, בשנת תשכ"ז, לאחר מלחמת ששת ירושלים, דובר על כך שהירדנים לא שמרו על הר-הזיתים, ועל כך שהוא הוזנח.

אורי מקלב: הרס הר-הזיתים היה הסמל של ירושלים ששועלים הלכו בה.

אורי מקלב: לפני שלושה ימים התקיימה הלווייתו של ראש ישיבת חברון שהיא הישיבה הכי גדולה בארץ.

אורי מקלב: ההלוויה התעכבה בגלל שעדיין היה קשה, ולקח זמן עד שעשו סידורים מאיפה ואיך יכולים להגיע תוך שמירת ביטחונם של אלה שמגיעים.

אורי מקלב: אנחנו אמרנו שעדיין היום אנחנו נמצאים במצב כזה.

אורי מקלב: אנחנו היום נאבקים על שמירת בתי העלמין בכל העולם, ובאירופה במיוחד, בגלל ההתפתחות שישנה.

אורי מקלב: אבל, אנחנו יודעים שאנחנו היום לא עושים את זה אצלנו כראוי.

אורי מקלב: אנחנו מונעים ממשפחות להגיע לקברי יקיריהם בהר-הזיתים, אנחנו מונעים גם מאנשים שרוצים להיקבר שם.

אורי מקלב: אם אני רוצה לומר היום שירושלים היא ריבונית אני אומר הר-הזיתים, פעם דיברו על הר-הצופים.

אורי מקלב: אבל, אנחנו נמצאים שם ממש ממש לא לתפארה.

אורי מקלב: מעבר לזה, צריך לחוקק חוק שתהיה רשות אחת שתעשה.

אורי מקלב: אבל, עד אז גם צריך לעשות.

אורי מקלב: גם היום צריך שיהיה מישהו שייתן טיפול ומענה מיידי.

אורי מקלב: הוונדליזם שנמצא שם הוא מעשה שבכל יום ויום.

אורי מקלב: לקבר "אור-החיים" באים אלפי אנשים, והם עדיין צריכים להיאבק באבנים ובהתנכלויות, ועם ניקובי צמיגים.

אורי מקלב: זהו דבר שמצריך טיפול מיידי.

אורי מקלב: אני באמת רוצה לברך.

אורי מקלב: צריך להעלות את הנושא על סדר-היום ולא להרפות ממנו עד שהעניין יבוא על פתרונו.

יואל חסון: תודה רבה.

יואל חסון: נמצא איתנו כאן מאיר שפיגלר יושב-ראש מועצת בתי עלמין בירושלים.

יואל חסון: אני אשמח לשמוע את התייחסות שלו.

מאיר שפיגלר: קודם כל, למען הפרוטוקול - ממונה המועצה.

מאיר שפיגלר: ברשותך, אני אתייחס לעיקר הדיון כאן, והיא הסוגיה של הבטיחות והשמירה על כל האתר.

מאיר שפיגלר: ראיתם כאן במצגת שלפחות בשנים האחרונות נעשתה עבודה מקיפה, לפחות במתחם שהוא היה המתחם ההרוס ביותר באתר.

מאיר שפיגלר: יש שם כבר סדר גודל של כמעל 4,000 קברים ששופצו ושוחזרו.

מאיר שפיגלר: לכן, השמירה היא באמת כרגע דבר נחוץ.

מאיר שפיגלר: בהקשר הזה, אומנם ראובן פינסקי אולי לא הדגיש את זה יתר על המידה, אבל נעשתה כבר כל העבודה הנדרשת לעניין הצבת העמודים עם המצלמות, עם חדר הבקרות שנמצא במדרגות השלום.

מאיר שפיגלר: כל הדברים האלה שאמורים להיות מנת חלקו של הפרויקט מבחינת ביצוע, הלכה למעשה, כולל התוואים והפריסה בשטח, כבר תואמו.

מאיר שפיגלר: למיטב ידיעתי, כרגע אמורים לסיים את הפרויקט הזה בתוך סדר גודל של כשנה וחצי.

מאיר שפיגלר: מדובר בפריסה די גדולה על פני הר עם מבנה טופוגראפי משתנה.

מאיר שפיגלר: ולכן, לוקח זמן לבצע את זה.

מאיר שפיגלר: התעוררה הסוגיה של מי ייתן את השמירה שם בכל האתר.

מאיר שפיגלר: המועצה התנדבה כדי למנוע מצב שבו השמירה לא תתבצע הלכה למעשה בשטח.

מאיר שפיגלר: אנחנו אמרנו שאם אין גורם אחר - קרי, משרד השיכון, או גורם אחר שתחליט עליו הממשלה או השר - אז המועצה כרגע תיקח את זה על עצמה עם הקצאת כוח-אדם נדרש לטובת העניין, בשיתוף של כל חברות הקדישא שכרגע יש להן חלקות קבורה מן העבר ומן ההווה באתר.

מאיר שפיגלר: ככל שהדברים נגעו למועצה, המועצה אמרה שדברים שאין כרגע גורם אחר שיישא בהם מבחינת נטילת אחריות, המועצה תעשה את זה ותיקח את זה על עצמה.

מאיר שפיגלר: זאת אומרת, זוהי החלטה מערכתית שצריך לקבל אותה.

מאיר שפיגלר: כל עוד אין כרגע גורם אחר שמוכן לשאת באחריות על כך - אנחנו דיברנו על זה גם עם נציגי מבקר המדינה-– המועצה תישא באחריות הזאת.

מאיר שפיגלר: עד כמה שאני זוכר, ישנן גם אסמכתאות שיצאו בכתב חתומות בנושא.

מאיר שפיגלר: זה לגבי הסיפור של האבטחה באתר.

יואל חסון: תודה רבה לך, מר שפיגלר.

יואל חסון: חבר הכנסת בן ארי.

מיכאל בן-ארי: תודה, אדוני היושב ראש.

מיכאל בן-ארי: אני רוצה לומר שמה שהציג עכשיו הממונה הוא דבר שאנחנו רואים אותו באמת בעינינו.

מיכאל בן-ארי: בשנה וחצי האחרונות אפשר לראות שם במקום את הפיתוח.

מיכאל בן-ארי: שני ההורים שלי עליהם השלום קבורים בחלקה המאוד מוזנחת, בחלקת שבעה ליד "אור-החיים" הקדוש.

מיכאל בן-ארי: המצב שם היה פשוט קטסטרופאלי.

מיכאל בן-ארי: בלתי אפשרי שאחרי כמעט למעלה מארבעים שנה של שחרור ירושלים המצב יהיה כך.

מיכאל בן-ארי: המתווה והדרך שבו הולכות הרשויות הוא בוודאי המתווה הנכון.

מיכאל בן-ארי: שמעתי את ידידי חבר הכנסת נסים זאב שכבר לא נמצא כאן, ואני מתנגד לגישה הזאת, לגישת הלא עכבר גנב, החור גנב.

מיכאל בן-ארי: במקרה שמדובר בליסטים מזוין, ומדובר במישהו שמבקש להזיק, אז שום גדר לא תרתיע אותו.

מיכאל בן-ארי: הפוך, הגדר תראה סוג של חוסר אונים עקבי.

מיכאל בן-ארי: לכן, אני חושב שהדרך האחרת היא הדרך של ההרתעה, שמירת המקום הזה כמקום לאומי, מרכזי, עם פוקוס מאוד מאוד ממוקד.

מיכאל בן-ארי: אני מצטער שאין פה, אלא אם כן אני טועה, נציג של המשרד לביטחון הפנים שזוהי בעצם המשימה שלהם לשמור על כך שלא יהיה נזק וחילול הקברים.

מיכאל בן-ארי: זהו דבר שבלתי אפשרי לחשוב עליו בכלל במדינה מתוקנת במקום שהוא בעצם תחת ריבונות ישראל.

מיכאל בן-ארי: הדבר השני הוא ביטחון האנשים שמגיעים לשם, אם זה נשים וילדים ומבוגרים, ואם זה לוויות ואזכרות שנערכות במקום.

מיכאל בן-ארי: שלא ייווצר מצב שלמישהו יהיה בכלל צל צילו של חשש.

מיכאל בן-ארי: לכן, אין להסתפק בכך שהמשטרה אומרת: אנחנו נמצאים, ואנחנו עוקבים.

מיכאל בן-ארי: הנוכחות המשטרתית חייבת להיות יותר מסיבית, יותר אינטנסיבית מבחינת הנוכחות בשעות רבות של היום, ובצורה כזאת שמי שיחשוב לפגוע, או יחשוב להציק, זה לא יקרה.

מיכאל בן-ארי: אני חושב שהדרך של הגדר היא דרך לא נכונה.

מיכאל בן-ארי: היא לא תוביל לשום דבר טוב.

יואל חסון: תודה רבה לחבר הכנסת בן ארי.

יואל חסון: אני נותן עכשיו סבב לכולם, כל דובר ידבר שתי דקות כי אנחנו חייבים להתכנס לסיכום.

יואל חסון: יש לנו ישיבה בוועדת הכספים בנושא מס הבצורת.

יואל חסון: אני לא יודע אם קיבלתם חשבונות מים, אבל כדאי שתתחילו לחשוש מזה.

יואל חסון: הרב מילר, בבקשה.

חיים מילר: אגב, הרבנים אומרים שאם הר-הזיתים יסתדר, יכול להיות שלא תהיה בסדר.

יואל חסון: אל תדאג, מס יהיה בכל זאת כי זה לא קשור לבצורת.

אורי מקלב: יש גישה שפגיעה בקברים מביאה לבצורת, וזה הרי ידוע.

חיים מילר: ברשותך, אדוני היושב ראש, אני מודה לכולם.

חיים מילר: אני גם מודה ליושב ראש שיקבל את המכתב שלי, ומייד נרתם לנושא.

חיים מילר: אני מבקש ממנו להמשיך, ולא להוריד את הנושא הזה מסדר-היום עד שהנושא הזה ייפתר.

יעקב מרגי: אני יכול להבטיח לו שגם אם הוא לא ימשיך, אתה תמשיך - זה בסדר.

חיים מילר: בעזרת השם.

חיים מילר: אני מטפל בנושא הזה קרוב ל-18 שנים, מאז שאימי עליה השלום נפטרה.

חיים מילר: אנחנו 12 דורות בירושלים.

חיים מילר: יש לנו הר שלם של משפחת חרל"פ בהר-הזיתים למעלה.

חיים מילר: אימי, שעתיים-שלוש לפני פטירתה - ואז היתה האינתיפאדה - קראה לי ולאבא שלי ואמרה: אני מבקשת לקבור אותי בהר המנוחות למרות שאני צריכה להיקבר בהר-הזיתים בכדי שתוכלו לבוא לציון ביום השנה, להתייחד, ולמצוא את המצבה שלמה, ושלא יזרקו עליכם אבנים.

חיים מילר: מאז הנושא גועש ובוער בליבי כמו לפיד, ולא מפסיק.

חיים מילר: אני נמצא שם יותר מכולם, אולי לא כמו חברא-קדישא.

חיים מילר: אבל, אני נמצא יותר מכולם, אפשר להגיד כל שני וחמישי.

חיים מילר: רבותי, המצב כמו שאמר חבר הכנסת אורלב, רחוק מלהיות פתיר, רחוק מאוד כמרחק שמים וארץ.

חיים מילר: שנית, לגבי הנושא שזה יהיה גוף אחד - אם זה לא יוחלט היום, אז לא יעזור שום דבר.

חיים מילר: כי באיזשהו מקום, בלי לפגוע באף אחד, נעשה פה מעשה חלם כמו שהזכירו.

חיים מילר: מצד אחד, משפצים מצבות, ומצד שני, באים הפורעים בלילה.

חיים מילר: אני יכול להצביע על מצבות חדשות שכבר תיקנו אותן, או שהן כבר לא נמצאות, או שהן כבר מתחילות לזוז כי הם בונים בזה בתים.

חיים מילר: רבותי, אם היושב ראש ילך לסיור אני אביא אותו לבית שבנוי ממצבות, ומאבני קברים.

חיים מילר: אני כבר לא מדבר על הנושא שלא העלו פה וזה שבונים ללא רישיון בהר-הזיתים, גם בנייה של דיור, וגם בזה צריך לטפל.

חיים מילר: גם את הנושא הזה צריך להעלות.

חיים מילר: הנושא הוא שצריך להיות גוף אחד.

חיים מילר: רבותי, לא יעזור שום דבר.

חיים מילר: זה צריך להיות מהרגע, מעכשיו.

חיים מילר: כל הבעיות האלה שאחד משפץ, ואחד עושה כך, ואחד מביא משטרה.

חיים מילר: הוא דיבר על ראש ישיבת חברון, לפני כמה חודשים נשרפה מערת אדמו"רי נדבורנא.

חיים מילר: השבוע הגיע לשם אדמו"ר עם חסידים.

חיים מילר: הם חטפו כאלה ואבנים שהם היו צריכים להסתובב ולברוח.

חיים מילר: אם המשטרה לא היתה מגיעה עוד דקה לא היה נשאר שם בן אדם חי.

חיים מילר: שאלו את הרב האם הוא רוצה לחזור לשם?

חיים מילר: התשובה היתה: לא, מקום סכנה.

חיים מילר: היום הרבנים בעיקרון אומרים לא לעלות ביום השנה.

חיים מילר: יש רבנים שפוסקים לא לעלות כי זה הפך להיות מקום סכנה.

חיים מילר: זה לא לבושתנו ולכלימתנו?

חיים מילר: האם יש כאלה שכבר מוכרים חזרה חלקות שהם קנו בעבר בשביל לא להיקבר בהר-הזיתים.

חיים מילר: האם זה לא לבושתנו ולכלימתנו?

חיים מילר: המקום הזה היה צריך להיות המקום הכי יפה והכי מכובד.

חיים מילר: מגיעים לקבר "אור-החיים" הקדוש – איזה ביזיון.

חיים מילר: אני מודיע לכם שלפני כמה לילות התקיימה חינגה של ערבים בלילה, ומצאנו בבוקר בקבוקי אקסל, ומזרקות סמים, לכלוך וכן בטטות שנשארו ליד הקבר של ה"אור-החיים" ושל הרש"ש.

חיים מילר: רבותי, מדובר בגדולי עולם.

חיים מילר: רבותי, אני אומר לכם שאני מדבר מנשמת ליבי, ואני בטוח שזה כואב לכל אחד.

חיים מילר: אבל, הסיפור הזה חייב להיפסק.

חיים מילר: אני ישבתי כבר בוועדות לביקורת, בוועדות שרים לענייני ירושלים, ובמשרדי ממשלה, ואצל ראשי ממשלה.

חיים מילר: זה עובר וחולף וחולף.

חיים מילר: שר הדתות צריך לקחת את זה לידיים.

חיים מילר: אנחנו ראינו כיצד הוא החליט וחתך במקומות אחרים.

חיים מילר: רק כך יהיה הפתרון, פתרון אחר לא יועיל.

חיים מילר: אני מודה לכולם על העשייה בנושא הזה.

יואל חסון: תודה, הרב מילר.

יואל חסון: אני מודה לך.

יואל חסון: נמצא איתנו כאן אריה קצין הביטחון של חברא-קדישא.

אריה אביטן: יש לנו בעיה שהעלה אותה כרגע הרב מילר והיא התנועה להר-הזיתים.

אריה אביטן: אין יום שחולף בתקופה האחרונה שרכבים לא נפגעים כתוצאה מפגיעה של אבנים.

אריה אביטן: הבעיה השנייה היא מה קורה בלילות.

אריה אביטן: צר לי לומר שהמקומיים שם מקיימים יחסי מין על הקברים.

אריה אביטן: הם שותים שם, הם שותים והורסים מצבות.

אריה אביטן: הם מעשנים סמים.

אריה אביטן: בלילות האחרונים הייתי שם בשעות תשע-ועשר בלילה האחרונים, וישנה פשוט תנועה של אוטוסטראדה של כלי רכב ערבים שבאים להסתובב שם, להרוס, לשתות, להשתכר.

אריה אביטן: בפעם האחרונה בלוויה של הרב מישיבת "חברון", היתה קבוצה ענקית של מקומיים ששתו שם לשוכרה והפכו קברים.

אריה אביטן: צריך לתת פתרון מערכתי לזה.

יואל חסון: איזה פתרון אתה נותן היום?

אריה אביטן: הפתרון של חברא-קדישא הוא אבטחה בשעות היום.

יואל חסון: למה לא הלילה?

אלעזר גלבשטיין: הם מנועים חוקית לעצור אנשים.

קריאה: לא עולים בלילה.

יואל חסון: חבר'ה, אני אסייע לכם, ואומר לכם שלא סתם אני שואל את השאלות האלה, כי אולי בגלל התשובות שלו אני אגיע למסקנות שאתם כבר הגעתם קודם.

יואל חסון: חשוב שהמסקנה תגיע למסקנות האלה.

אריה אביטן: אין שום מניעה היום לערבים להיכנס או לצאת משם.

אריה אביטן: כשאנחנו פוגשים אותם שם, אין מה לעשות איתם.

אריה אביטן: אתה יכול לומר להם: חבר'ה, תפנו את המקום בבקשה, והם יפנו כן או לא, כי איזושהי מניעה חוקית מבחינתם.

אלעזר גלבשטיין: יש מניעה חוקית כי זה מקומות קדושים, וזה גם שטח פרטי, השגת גבול.

אריה אביטן: המשטרה לא יכולה לפנות אותם כי אין איזשהו חוק שמונע מבעדם, או שאין גידור, או שאין איזושהי סנקציה.

יואל חסון: אתה אמרת עכשיו שמתקיימת שם פעילות כזאת או אחרת שהיא בוודאי לא תקינה באותו מקום.

יואל חסון: האם כשהמשטרה רואה פעילות כזאת היא לא יכולה למנוע אותה?

אריה אביטן: צר לי לומר לך שבמזרח ירושלים ההתייחסות לעבריינות מהסוג הזה היא כנראה לא בראש מעייניה של המשטרה.

אריה אביטן: יש שם סמים קלים או אלכוהול, המשטרה זה לא החלק שמעניין אותה ודחוף לה, ולכן הם מרשים לעצמם להסתובב שם.

יואל חסון: אני מודה לך.

ישראל ברגיל: אני מנכ"ל הרשות לפיתוח ירושלים.

ישראל ברגיל: לאור העובדה שהנושא המרכזי שדנים בו זה העניין של האבטחה בהר-הזיתים, ולאור העובדה שמשרד השיכון אמר שנקודתית לנקודה הזאת הוא מוכן להרחיב את אחריותו, אני מציע שנקבל את ההחלטה בכיוון הזה.

ישראל ברגיל: אנחנו ניגש לביצוע מיידי, ונפתור בעיה אחת.

ישראל ברגיל: כל נושא העיר העתיקה ייפתר בוועדת שרים כזאת או אחרת.

ישראל ברגיל: אבל, בנושא שלמענו התכנסנו, אם משרד השיכון אומר:

ישראל ברגיל: אני מוכן לקבל על עצמי להרחיב את הנושא שבו אני עוסק היום, אנחנו נבצע את הפיתוח, והם יבצעו את השמירה.

יואל חסון: תודה רבה.

מיכאל מרש: אני מנהל פרויקט של מזרח ירושלים מטעם משרד הבינוי והשיכון, כל נושא האבטחה במזרח ירושלים.

מיכאל מרש: אני רוצה לעשות קצת סדר עם הדברים.

מיכאל מרש: בתוכנית האבטחה הגדולה שדיברנו עליה שהוצגה על-ידי ראובן, אנחנו מדברים על מצב של גידור, מצב של מצלמות, גלאים והכול, ובסופו של דבר שלוש ניידות שמסתובבות בהר-הזיתים ומצמצמות את הנושא של הוונדליזם בהר-הזיתים.

מיכאל מרש: צריך לצאת מנקודת הנחה שהוונדליזם בהר-הזיתים לא ייפסק לחלוטין.

מיכאל מרש: אני חולק על חבר הכנסת שדיבר על הגדר.

יעקב מרגי: הוא נגד חומות וגדרות, הוא עקבי.

מיכאל מרש: אני גם נגד חומות וגדרות, אבל בסופו של דבר הגדר נותנת לך טריטוריה.

מיכאל מרש: ברגע שגידרת את המיקום שלך אתה גם יכול להגיד לאותו אדם שאסור לו להיכנס.

מיכאל מרש: ראובן מדבר פה על מצב שמשרד השיכון לא נותן שם דברים.

מיכאל מרש: יש עבודה של שנתיים עכשיו עד שמשרד הבינוי והשיכון יוכל לקבל אחריות על כל הדברים האלה.

מיכאל מרש: זה הנושא של הגידור, זה הנושא של המצלמות, זה הנושא של זה.

מיכאל מרש: עד שיהיה מבוגר אחראי שיקבל אחריות מי מקבל אחריות על הר-הזיתים, זה דבר שהרשות לפיתוח ירושלים צריכה להתחיל לעשות.

מיכאל מרש: אי אפשר לבוא ולהגיד ולחכות לדוח המבקר, ולחכות בעוד חצי שנה ולהתחיל.

מיכאל מרש: צריך לעשות את הדברים האלה.

מיכאל מרש: בסופו של דבר, ברגע שזה יהיה משרד הבינוי והשיכון ייקח את האחריות.

מיכאל מרש: הרי משרד הבינוי והשיכון נמצא בהר-הזיתים.

מיכאל מרש: אריה אביטן מדבר על קיום יחסי מין, ואני יכול לספר לו על עוד הרבה דברים.

מיכאל מרש: המשטרה כן מגיעה, וכן מונעים ומצמצמים את הוונדליזם על הר-הזיתים.

מיכאל מרש: כמובן שזה לא מה שאנחנו רוצים.

יואל חסון: תודה רבה לך.

יואל חסון: חיים ממן, בבקשה.

חיים ממן: אני יושב-ראש מועצת איגוד כתבי העת והעיתונאים בישראל, ועורך מגזין "ירושלים שלנו".

חיים ממן: אני מלווה את מר מילר בנושא הזה, וכתבתי הרבה מאוד כתבות.

חיים ממן: אדוני היושב ראש, תסתכל כמה גופים ואנשים מטפלים בנושא הזה, ולמרות זאת לא נמצא פתרון לנושא.

חיים ממן: אני חושב שבאיזשהו מקום אתה צריך לקבל איזה החלטה של הוועדה להביא את זה גם למבקר המדינה שידון בנושא הזה.

חיים ממן: צריכה להיות החלטה, גוף אחד, רק כך זה יכול להיפתר.

חיים ממן: לא שאחד יטפל במנורות והשני במצבות, והשלישי במשהו אחר.

חיים ממן: המצב העכשווי הוא מצב של בלגאן.

יואל חסון: אני מודה לך, דברים חשובים.

יצחק ארמוזה: מנכ"ל חברא-קדישא של ספרדים.

יצחק ארמוזה: לי יש את השטחים הגדולים ביותר בהר-הזיתים.

יצחק ארמוזה: למעלה מעשר שנים אני בעצמי משפץ שם את הקברים.

יצחק ארמוזה: הגעתי ללמעלה מ-5,000 קברים משופצים.

יצחק ארמוזה: זה נעשה בעזרת פמ"י, ובתקציב יחד איתי.

יצחק ארמוזה: אני אומר לכם שבתקופה האחרונה הוונדליזם ירד כמעט לגמרי.

יצחק ארמוזה: יש פה ושם.

יצחק ארמוזה: התופעות של מסיבות בלילה קיימות.

יצחק ארמוזה: זה לא יעזור אם יהיה גוף אחד, או שני גופים, או שלושה גופים.

יצחק ארמוזה: הבעיה - שמירה צמודה על הר-הזיתים עם תקציבים.

יצחק ארמוזה: צריך שיהיה שם מישהו שיסתובב כל היום וכל הלילה, 24 שעות, עם מצלמות ועם שמירה צמודה, ועם זה שתהיה יכולת לשוטר לתת דוח לאדם שנמצא שם.

יצחק ארמוזה: רק זה יפתור את הבעיה.

יצחק ארמוזה: מדברים על זה כבר שנים.

יצחק ארמוזה: דיברו על מצלמות כבר למעלה מעשר שנים, ועד היום זה לא שם.

יצחק ארמוזה: התחילו לעשות תשתית, וזה משהו שהוא צולע בדרך.

יצחק ארמוזה: לדעתי, צריך שמירה זמנית עד למצלמות.

יצחק ארמוזה: ברגע שיהיו מצלמות 24 שעות עם חדר בקרה, הבעיה תיפתר.

יהודה בלוי: אני מקונגרס יהודי בוכרה.

יהודה בלוי: אני רק רוצה לחדד נקודה אחת.

יהודה בלוי: לפני כמה שנים נערך סיור במקום של קונגרס יהודי בוכרה עם הנשיא לבייב והסגנים שלו: דוד - - - ועמוס יצחקוב.

יהודה בלוי: לצערנו, ראינו מצב שבית העלמין נראה הרבה יותר גרוע מאשר באוזבקיסטאן שהיא מוסלמית.

יהודה בלוי: הרבה מאוד בוכרים קבורים בהר-הזיתים.

יהודה בלוי: ראינו שם מצב מזעזע.

יהודה בלוי: ראינו שהמדינה מדברת על זה הרבה, אבל לא מתקדמת.

יהודה בלוי: לכן, פנינו למר ארמוזה שהוא יושב-ראש חברא-קדישא הספרדית.

יהודה בלוי: אמרנו לו שאנחנו נעביר תרומה ראשונה.

יהודה בלוי: לשמחתנו, מצאנו אוזן מאוד קשבת.

יהודה בלוי: אני רוצה לציין גם את מר ארמוזה שמכספי חברא-קדישא וגם בתרומה שאנחנו תרמנו הוא פשוט התחיל, יצא לדרך מבלי לחכות עד לאישורים האחרונים.

יהודה בלוי: זה מראה שאם אנשים באים ועושים את הרעש אז הדברים בכל זאת מתקדמים.

יואל חסון: תודה רבה, התרומה שלכם חשובה מאוד.

גדעון שמיר: אני מנכ"ל פיתוח מזרח ירושלים.

גדעון שמיר: אנחנו תחת הרל"י עושים את עיקר הביצוע של הדברים שנאמרו פה, אם זה שיפוצים, ובעיקר כרגע ריכזו את הדיבור על מערכת האבטחה.

גדעון שמיר: להערכתנו, תוך שנה המערכת של המצלמות, ובהמשך גם חדר הבקרה, יהיו מוכנים.

גדעון שמיר: אנחנו רוצים לדעת למי למסור את המפתח בעוד שנה כאשר נסיים.

גדעון שמיר: לכן, כל מה שנאמר פה מקבל דחיפות כפולה ומכופלת.

יואל חסון: נכון מאוד.

ראובן פינסקי: על פי כל התוכניות אין צורך לחכות עד גמר המצלמות להתחיל לאבטח.

יואל חסון: אני מודה לכל המשתתפים.

יואל חסון: קודם כל, אני בא לומר ולקבוע, ואני מאמין שעל דעת כל חברי הוועדה, שהנושא הזה של הר-הזיתים הוא נושא שהוועדה לביקורת המדינה מתכוונת ללוות אותו עד שנבין ונראה שהמציאות שם השתנתה, והשתנתה באמת - לא השתנתה בדיבורים.

יואל חסון: אני חייב לומר גם שאני מאוד מוטרד מהעובדה - ואני מסכים עם מר ממן בעניין הזה - המון אנשים שעוסקים בכל דבר, אבל שום דבר באמת לא מתקדם, ולא מגיע באמת בסופו של דבר לביצוע.

יואל חסון: זה שהולכים שלב אחרי שלב, זה בסדר.

יואל חסון: אבל, צריך את הדבר הזה לסגור אחת ולתמיד.

יואל חסון: ולכן, קודם כל, אני מעדכן ומודיע שאני בשם הוועדה אפנה לראש הממשלה.

יואל חסון: בעיניי, בסופו של דבר, משרד ראש הממשלה וראש הממשלה אמור להיות זה שצריך לתאם בין עבודת השרים.

יואל חסון: אני אפנה לראש הממשלה שיתערב בנושא הזה, ויפעל לקבלת החלטה אחת ולתמיד מי אחראי על האבטחה, מי אחראי על כל הנושאים שהם במחלוקת בין המשרדים.

יואל חסון: אני אפרט לו אותם, והוא יצטרך לקבל החלטה.

יואל חסון: אני מבקש מראש הממשלה גם לדווח לוועדה על הנושא הזה.

יואל חסון: בנוסף, פה בסיכום השר – השר יתאם פגישה משותפת עם ארבעת מנכ"לי המשרדים: מנכ"ל משרד ראש הממשלה, מנכ"ל שירותי הדת, הבינוי והשיכון, והבט"פ, לתיאום המהלכים לאבטחה עד היום, ולא להמתין לדוח המבקר.

יואל חסון: זו נקודה מאוד מאוד חשובה.

יואל חסון: אגב, אני בטוח שנציגי המבקר פה התרשמו מהדיון הזה, והוא בוודאי יתרום להם להמשך העבודה על טיוטת הדוח שעליו הם עובדים, הדוח הסופי.

יואל חסון: זו אחריות השר כפי שסיכמנו.

יואל חסון: בנוסף, המשרד לשירותי דת יכין הצעת מחליטים בממשלה לקדם את חוק הר הזיתים, ולהקים את הרשות היהודית להחזקת בית העלמין לאחר גמר הפיתוח והקמת המערך האלקטרוני - הקמת רשות ויצירת רשות.

יואל חסון: אני אומר לכם – הר-הזיתים הוא מקום כל כך חשוב, ואין בכלל שאלה וספק שחייבת להיות רשות.

יואל חסון: כפי שאמר חבר הכנסת אלדד, צריך שיהיה אדם שקם בבוקר והולך לישון בלילה עם הטיפול והאחריות בנושא הר הזיתים.

יואל חסון: אין כאן בכלל שאלה.

יואל חסון: קיימות רשויות במדינת ישראל על נושאים הרבה פחות חשובים, הרבה פחות חשובים.

יואל חסון: יחד עם זאת, עם כל הדברים שנאמרו כאן צריך לומר-– ואני רוצה גם לציין את מר שפיגלר שאני יודע שהיה בעניין, ועוד אחרים - כן נעשתה עבודה, והנושא כן עלה בשנתיים האחרונות על סדר-היום בצורה הרבה יותר משמעותית.

יואל חסון: זה דבר חיובי, וצריך גם את זה לומר.

יואל חסון: אני חושב שזה נמצא היום על שולחנה של הממשלה - גם הקודמת וגם הזאת - יותר ממה שהיה בעבר.

יואל חסון: אבל, עכשיו צריך להתקדם במה שהוא במחלוקת, ועל זה הוועדה תעקוב ותוודא שהדבר יבוא לסיכום.

יואל חסון: אני מודה לכל המשתתפים על כך שהגיעו.

יואל חסון: תודה רבה.